**NOTĂ INFORMATIVĂ
la proiectul hotărîrii Guvernului privind aprobarea proiectului de lege pentru modificarea articolului 167 din Codul de procedură penală al Republicii Moldova nr. 122/2003**

|  |
| --- |
| 1. **Denumirea autorului și, după caz, a participanților la elaborarea proiectului**
 |
| Proiectul hotărîrii Guvernului privind aprobarea proiectului de lege pentru modificarea articolului 167 din Codul de procedură penală al Republicii Moldova nr. 122/2003 a fost elaborat de către Ministerul Afacerilor Interne în comun cu Ministerul Justiției, Procuratura Generală, Oficiul Avocatului Poporului, Procuratura pentru Combaterea Criminalității Organizate și Cauze Speciale, Consiliul Național pentru Asistența Juridică Garantată de Stat și Asociația Obștească Institutul de Reforme Penale |
| 1. **Condițiile ce au impus elaborarea proiectului de act normativ și finalitățile urmărite**
 |
| Începînd cu 31 mai 2017, autoritățile de frontieră și vamale moldo-ucrainene au demarat controlul în comun al persoanelor, mijloacelor de transport, mărfurilor și obiectelor în punctul comun de trecere a frontierei de stat moldo-ucrainene „Pervomaisc-Cuciurgan” (pe teritoriul Ucrainei). Totodată, în conformitate cu Strategia națională de management integrat al frontierei de stat pentru perioada 2018-2023, conceptul de control comun la frontiera moldo-ucraineană urmează a fi extins, iar la frontiera moldo-română inițiat. Astfel, proiectul propus este parte a complexului de măsuri necesare a fi efectuate întru dezvoltarea conceptului menționat, ce are ca scop final implementarea unui sistem eficient și cuprinzător de management al frontierei de stat. Elaborarea proiectului derivă din necesitatea asigurării respectării drepturilor și garanțiilor procesuale ale persoanelor reținute în punctele de trecere a frontierei de stat moldo-ucrainene amplasate pe segmentul central (transnistrean), pe teritoriul Ucrainei.Prin adoptarea actului normativ propus se urmărește asigurarea securității naționale, securității frontierei de stat, ordinii publice, prevenirea şi lupta împotriva criminalității.De menționat că, proiectul propus nu contravine prevederilor Constituției Republicii Moldova, precum și Convenţiei Europene pentru apărarea Drepturilor Omului şi a Libertăţilor fundamentale.Totodată, actele normative examinate ale țărilor Uniunii Europene, care prevăd procedura de reținere a persoanei nu stabilesc un termen fix pentru întocmirea procesului-verbal de reținere. Spre exemplu: * Codul de Procedură Penală al României art. 209 alin. (4) stabilește că dacă suspectul sau inculpatul a fost adus în fața organului de cercetare penală sau a procurorului pentru a fi audiat, în baza unui mandat de aducere legal emis, în termenul de reținere nu se include perioada cît suspectul sau inculpatul s-a aflat sub puterea acelui mandat, iar art. 310 alin. (2) stabilește că dacă făptuitorul a fost prins în condițiile alin. (1) (în cazul infracțiunii flagrante, orice persoană are dreptul să îl prindă pe făptuitor), persoana care l-a reținut trebuie să îl predea de îndată, împreună cu corpurile delicte, precum și cu obiectele și înscrisurile ridicate, organelor de urmărire penală, care întocmesc un proces-verbal.
* Codul de Procedură Penală al Republicii Franceze art. 63-1 prevede că orice persoană aflată în custodia poliției este informată imediat de către un ofițer de poliție judiciară sau de către un agent de poliție judiciară, a naturii infracțiunii investigate, a drepturilor persoanei, precum și cu dispozițiile care reglementează durata reținerii, iar o mențiune a acestor informații este înscrisă în raportul oficial și este semnată de persoana aflată în custodie; cu excepția unor circumstanțe excepționale și inevitabile, măsurile luate de anchetatori pentru a comunica drepturile persoanei reținute, trebuie luate în cel mult trei ore de la data plasării persoanei în custodie.
* Codul de Procedură Penală al Republicii Polonia art. 244 stipulează că poliția este autorizată să rețină o persoană suspectată, dacă există temei pentru a presupune că el a comis o infracțiune, și sunt indicii că persoana poate să se ascundă sau să distrugă dovada infracțiunii sale sau dacă identitatea sa nu poate fi stabilită, persoana reținută este informată imediat despre motivele reținerii sale, i se aduc la cunoștință drepturile, precum și se va face o înregistrare a reținerii (întocmirea procesului-verbal).
 |
| 1. **Principalele prevederi ale proiectului și evidențierea elementelor noi**
 |
| Articolul 167 al Codului de procedură penală al Republicii Moldova stabilește procedura de reținere a persoanei, inclusiv că „*în cazul reținerii persoanei bănuite de săvîrșirea unei infracțiuni, organul de urmărire penală, în termen de pînă la 3 ore din momentul privării ei de libertate, întocmește un proces-verbal de reținere*”, fără careva excepții.Potrivit articolului 9 al Acordului dintre Guvernul Republicii Moldova și Cabinetul de Miniștri al Ucrainei privind controlul în comun al persoanelor, mijloacelor de transport, mărfurilor și obiectelor în punctele comune de trecere a frontierei de stat moldo-ucrainene, din 06.10.2017, „*angajații organelor de control ale statelor Părți în punctele comune de trecere au dreptul să rețină, în condițiile legislației naționale ale statului său, persoane, mijloace de transport, mărfuri și obiecte pe teritoriul statului celeilalte Părți*”. Luînd în considerație amplasarea geografică, pe teritoriul Ucrainei, a punctelor de trecere a frontierei de stat moldo-ucrainene în care se efectuează sau se planifică să se efectueze controlul în comun al persoanelor, mijloacelor de transport, mărfurilor și obiectelor, apar dificultăți legate de respectarea necondiționată a prevederilor legale menționate, și anume termenului de 3 ore pentru întocmirea procesului-verbal de reținere. De exemplu: în cazul reținerii unei persoane în punctul de trecere „Pervomaisc-Cuciurgan” numai pentru deplasarea cu mijlocul de transport pînă la sediul organului de urmărire penală al Direcției regionale Est a Inspectoratului General al Poliției de Frontieră (orașul Ștefan Vodă), în condiții meteo favorabile, cu adaptarea vitezei la condițiile de drum sunt necesare în jur de două ore, iar în cazul punctului de trecere „Goianul-Nou-Platonovo” sunt necesare peste patru ore. Totodată, pentru transportarea persoanelor reținute pe teritoriul Ucrainei este necesar timp suplimentar pentru convenirea și organizarea procesului în comun cu Partea ucraineană.Astfel, prin proiect se propune completarea articolului 167 al Codului de procedură penală al Republicii Moldova cu alineatul (1²) prin care se va face o excepție de la alineatul (1), stabilind o modalitate distinctă de calculare a termenului pentru întocmirea procesului-verbal de reținere în cazul reținerii persoanei în unul din punctele comune de trecere a frontierei de stat care se află pe teritoriul altui stat și anume de pînă la 3 ore de la momentul aducerii persoanei reținute la organul de urmărire penală, dar nu mai tîrziu de 9 ore de la momentul privării ei de libertate. |
| 1. **Fundamentarea economico-financiară**
 |
| Implementarea prevederilor proiectului nu necesită cheltuieli financiare suplimentare.  |
| 1. **Modul de încorporare a actului în cadrul normativ în vigoare**
 |
| Urmare aprobării proiectului de lege nu va fi necesară modificarea și completarea altor acte normative. |
| 1. **Avizarea și consultarea publică a proiectului**
 |
| În vederea respectării prevederilor Legii nr. 239/2008 privind transparența în procesul decizional, proiectul s-a plasat pe pagina-web oficială a Ministerului Afacerilor Interne în rețeaua Internet [www.mai.gov.md](http://www.mai.gov.md), la compartimentul „Transparența”, secțiunea „Consultăripublice”, rubrica „Consultăripublice” și pe pagina-web [www.particip.gov.md](http://www.particip.gov.md).În temeiul art. 32 și 33 din Legea nr. 100/2017 cu privire la actele normative proiectul s-a transmis spre avizare autorităților publice responsabile de implementarea prevederilor conținute în proiect, instituțiilor interesate, precum și reprezentanților societății civile. |
| 1. **Constatările expertizei anticorupție**
 |
| În temeiul art. 34 și 38 din Legea nr. 100/2017 cu privire la actele normative proiectul s-a expediat Centrului Național Anticorupție pentru a fi supus expertizei anticorupție. |
| 1. **Constatările expertizei juridice**
 |
| În temeiul art. 34 și 38 din Legea nr. 100/2017 cu privire la actele normative proiectul urmează s-a expediat Ministerului Justiției pentru a fi supus expertizei juridice. |

**Secretar de stat Dorin PURICE**